《题海宁吴筠轩山水窠木卷》
元代·舒頔

世间名士多爱竹，为爱扶疏伴幽独。虚心直节傲雪霜，尽日相看看不足。

松萝山下延陵裔，自号筠轩咏淇澳。明窗净几泚霜毫，煖日晴风弄苍玉。

有时乘兴写山水，复貌时人真面目。一丘一壑胸次奇，万貌万形心匠蓄。

潇潇洒洒声秋轩，瑟瑟琅琅撼昏屋。我家昔寓湘江滨，此君与我情最亲。

别来廿载世离乱，踪迹萍梗无音尘。适与筠轩偶相见，一笑袖拂松萝昏。

怡然赠我一幅画，沧江万顷波粼粼。远岫云开虎啸月，疏林霜落鸿来宾。

抱琴疑是林和靖，谷口又类郑子真。扁舟荡漾空阔际，芦花两岸纷缤缤。

感子高情写幽趣，世无管鲍行踆踆。明朝渔翁约我度溪曲，彷佛又似桃源人。

作者简介：舒頔(dí)（一三○四～一三七七），字道原，绩溪，（今属安徽省）人。擅长隶书，博学广闻。曾任台州学正，后时艰不仕，隐居山中。入朝屡召不出，洪武十年（一三七七）终老于家。归隐时曾结庐为读书舍，其书斋取名“贞素斋”。著有《贞素斋集》、《北庄遗稿》等。《新元史》有传。